На основу члана 44 Закона о култури („Службени гласник Републике Србије“, број 72/09), члана 37 Статута града Ниша ("Службени лист Града Ниша", број 88/08) и члана 15 Одлуке о оснивању Народног позоришта у Нишу („Службени лист града Ниша“ број 2/2011-пречишћен текст)

 Скупштина Града Ниша на седници одржаној \_\_\_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на План и програм рада Народног позоришта Ниш за 2013. годину, број 01-25/3, који је донео Управни одбор Установе, на седници одржаној 10.01.2013. године.

 II План и програм рада Народног позоришта Ниш за 2013. годину реализоваће се у складу са финансијским планом ове установе за 2013. годину.

 III Решење доставити Народном позоришту Ниш, Управи за образовање, културу, омладину и спорт и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

***О б р а з л о ж е њ е***

 Управни одбор Народног позоришта Ниш, на седници одржаној 10.01.2013. године донео је План и програм рада Народног позоришта Ниш за 2013. годину, број 01-25/3.

У 2013. години Народно позориште Ниш планира да настави са креативним радом реализујући представе и друге уметничке пројекте који гарантују успех и висок уметнички ниво. Са циљем да постигнепланиран културни, образовни и социјални ефекат, Народно позориште ће радити на анимирању младе публике, на стварању нових партнерстава са културним центрима и амбасадама страних земаља, повезивању са европском театарском мрежом преко фестивала и повећању броја гостовања, семинара и радионица. У те сврхе планирана је и реализација новог динамичног маркетиншког концепта и новог визуелног идентитета ове установе.

Народно позориште планира извођење најмање шест премијерних представа. Избор наслова и редослед изласка премијера зависиће од сценско-техничке сложености пројеката, као и од терминских могућности стваралаца. Премијерни програм започиње представом „Константин – знамење анђела“, поводом 17. векова хришћанства, откад је Константин Велики Миланским едиктом обуставио прогон хришћана и дао им слободу вероисповести. Реч је о комаду који се бави животом ове значајне историјске личности.

С обзиром на чињеницу да је цела 2013.година у знаку обележавања Миланског едикта, Маркетинг служба Народног позоришта ће настојати да у складу са овим значајним јубилејем осмисли и испрати кампању под радним насловом ТЕАТАР О КОНСТАНТИНУ, која ће трајати током целе године у различитим фазама.

 Уз реализацију премијерног програма, на репертоару Народног позоришта у 2013. наћи ће се и велики број представа из претходних година. Планира се учешће на свим значајним позоришним фестивалима у земљи и иностранству. Такође у плану су и гостовања у великим културним центрима у земљи, у мањим местима, где техничке могућности то дозвољавају и у градовима страних држава са којима позориште има вишегодишњу успешну сарадњу.

Чланом 12. став 2. Одлуке о буџету Града Ниша („Службени лист Града Ниша“ број 108/2012) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за образовање, културу, омладину и спорт је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на План и програм рада Народног позоришта Ниш за 2013. годину.

 По овлашћењу-Начелник

 Управе за образовање, културу,

 омладину и спорт

 \_\_\_\_\_\_\_\_\_\_\_\_\_\_\_

 Јелица Велаја